Željko Lacković odbio pokroviteljstvo Kolinde Grabar Kitarović nad 47. Picokijadom

Istaknute vijesti

Gradonačelnik Grada Đurđevca Željko Lacković odbio je pokroviteljstvo predsjednice Kolinde Grabar Kitarović nad 47. Picokijadom.

Pročitajte dopis obrazloženja upućen predsjednici RH Kolindi Grabar Kitarović.

Cijenjena gospođo predsjednice Kolinda Grabar Kitarović,

nakon primitka odgovora vašeg predstojnika kojim se zahvaljuje na pozivu i opravdava vaš nedolazak, očigledno je da unatoč vašeg prihvaćanja pokroviteljstva nad 47. Picokijadom, našom najznačajnijom turističko-kulturnom manifestacijom koja nosi status nematerijalnog kulturnog dobra, na manifestaciji otvaranju neće biti nazočan niti vaš izaslanik.

Zbog činjenice da pokroviteljstvo Predsjednika Republike nad našom manifestacijom predstavlja tradiciju, te da su se svi dosadašnji predsjednici osobno odazivali ili slali svoje izaslanike, začuđuje nas vaša odluka, a naročito način komuniciranja. Obzirom da ste prihvatili pokroviteljstvo što nas je zaista razveselilo, ostali smo zatečeni činjenicom da nam nitko iz vaših službi nije mogao dati odgovor o vašem osobnom odazivu, unatoč našim nastojanjima.

Nakon višekratnih telefonskih upita dobiven je neprimjeren odgovor, te smo se osobno željeli uvjeriti da isti ne predstavlja vaš stav. Izostanak povratne informacije kroz zadnja tri mjeseca, svakako nije u duhu prihvaćenog pokroviteljstva koje nije financijske naravi, već znak časti kojim se daje na značaju najvećoj manifestaciji u ovom dijelu Podravine.

Obzirom na uvodno naznačeni odgovor vašeg predstojnika Ureda koji niti ne spominje pokroviteljstvo, već samo poziv na manifestaciju, te činjenicu da u vaše ime scenskom uprizorenju Legende o Picokima neće nazočiti niti vaš izaslanik, smatramo da ovakav odnos ne priliči prihvaćenom pokroviteljstvu. Neovisno o percepciji značaja naše manifestacije s vaše strane smatramo da pokroviteljstvo zaista nema smisla upravo zbog značaja koji Picokijada u svojih 47. godina postojanja ima u ovom dijelu Lijepe naše, kao i značaja za identitet nas Picoka koji ime nosimo po Legendi.

Nažalost moramo konstatirati da prihvaćanje pokroviteljstva nad nama najznačajnijom manifestacijom po kojoj smo poznati u cijeloj Republici Hrvatskoj nije popraćeno minimumom poštovanja prema žiteljima našeg kraja, te stoga zahvaljujemo na pokroviteljstvu koje nažalost ne možemo prihvatiti.

Predsjednica Organizacijskog odbora Kristina Benko Markovica

Gradonačelnik Grada Đurđevca Željko Lacković

prigorski.hr